Amnesty ta bukaci a saki dan jaridar da ya soki Lai Mohammed ▷ Legit.ng
Amnesty ta bukaci a saki dan jaridar da ya soki Lai Mohammed
a month ago 2519 views by Abdul Rahman Rashid
Kungiyar kare hakkin bil Adama, Amnesty International, ta bukaci rundunar 'yan sandan Najeriya ta gaggauta sakin wani dan jarida da ta kama, Rotimi Jolayemi, saboda ya soki ministan labarai da al'adu, Lai Mohammed.
A rahoton da jaridar The Punch ta ruwaito, Amnesty ta bukaci a saki dan jaridar wanda a yanzu ya shafe tsawon makonni uku tsare a hannu hukuma saboda kawai ya soki Ministan na Najeriya.
Jolayemi wanda ya jagoranci wani shiri mai taken ‘Bi aye se ri’ da aka yada cikin harshen Yarbanci, ya fada hannun jami’an tsaro ne bayan ya rera wani wake wanda ya soki ministan labarai da al'adun kasar.
Dan jaridar ya shiga hannun jami'an tsaro na 'yan sanda a ranar 5 ga watan Mayu, biyo bayan yada wannan wake a gidajen rediyo na jihar Osun da Kwara wanda bai yi wa ministan kasar dadi ba.
Rahotanni sun bayyana cewa, jami'an tsaro sun cafke matar Jolayemi da kuma 'yan uwansa maza biyu inda suka shafe tsawon mako guda a daure yayin da suka gaza bayyana inda dan jaridar ya ke.
Lai Mohammed, Jolayemi da matarsa Hakkin mallakar hoto: Jaridar The Punch
Daga bisani an bari sun shaki iskar 'yanci bayan da Jolayemi ya mika kansa ga jami'an tsaro.
Jolayemi wanda shi ne mataimakin shugaban kungiyar 'yan jarida masu cin gashin kansu a Najeriya reshen jihar Osun, an garzaya da shi Abuja a ranar 7 ga watan Mayu inda aka ci gaba da tsare shi.
KARANTA KUMA: Dokar cin-gashin-kan majalisar jihohi da bangaren shari’a: Gwamnonin Najeriya za su gana ranar Laraba
Da ta ke martani dangane da wannan keta haddin bil Adama, kungiyar Amnesty cikin wani sako da ta wallafa a ranar Talata kan shafinta na Twitter, ta ce cafke dan jaridar da matarsa ya saba wa shari'a.
A sakon da Amnesty ta wallafa ta bayyana cewa: "Sabawa doka aka yi dangane da damkar Jolayemi da aka yi a ranar 6 ga watan Mayu, saboda wani wake da ya rera mai suka ga Ministan Labarai, Lai Mohammed."
"Haka zalika matarsa da aka kama kuma aka gallaza mata na tsawon kwanaki 8 ya sabawa tanadi na shari'a. Da wannan muke kiran jami'an tsaro su gaggauta sakin sa."
5 minutes ago 109 views
22 hours ago 341249 views
14 hours ago 250231 views
10 hours ago 11431 views
17 hours ago 50457 views
38 minutes ago 1160 views
8 hours ago 7714 views